Man sterf in fratsongeluk by kitskosrestaurantArgieffoto: Netcare 911 ŉ Man is Saterdag in ŉ fratsongeluk in die deurrybaan van ŉ kitskosrestaurant in Midrand in Gauteng dood. Nick Dollman, woordvoerder van Netcare 911, het gesê die voorval het omstreeks 01:40 by ŉ kitskosrestaurant in die Kyalami-omgewing plaasgevind. “Volgens inligting wat op die toneel verkry is, het die man na bewering te ver van een van die vensters van die deurrybaan-gedeelte van die restaurant stilgehou. ŉ Ooggetuie het verduidelik dat die man uit sy voertuig geklim het, waarna die voertuig beweeg en oor hom gery het,” het Dollman Sondag gesê. Volgens Dollman was die man, in sy 50’s, steeds onder die voertuig vasgekeer toe paramedici by die toneel opgedaag het. “Hy is onder die voertuig uitgehaal waarna noodhulp op hom toegepas is. Hy het egter op die toneel aan sy erge beserings beswyk.” Die brandweer, Johannesburgse metropolisie en polisie was op die toneel. Die presiese omstandighede rakende voorval word ondersoek.